สลากฯเลื่อนเคาะเกมหวยไร้เลข31ก.ค.นี้
สลากฯ หลบร้อนการเมือง เลื่อนแถลงออกเกมสลากไร้เลขหลังอภิปรายนโยบายเศรษฐกิจรัฐบาล
23 ก.ค. 2562

สลากฯ หลบร้อนการเมือง เลื่อนแถลงออกเกมสลากไร้เลขหลังอภิปรายนโยบายเศรษฐกิจรัฐบาล
นายพชร อนันตศิลป์ อธิบดีกรมสรรพสามิต ประธานกรรมการสลากกินแบ่งรัฐบาล เปิดเผยว่า ได้มีการเลื่อนวันประชุมคณะกรรมการสลากกินแบ่งรัฐบาล เพื่อพิจารณาการออกผลิตภัณฑ์สลากฯรูปแบบใหม่ออกไป จากวันที่ 24 ก.ค. 2562 ไปเป็นวันที่ 31 ก.ค. 2562 เนื่องจากกรรมการบางส่วนติดภารกิจไม่ครบองค์ประชุม แต่ยืนยันว่าการพิจารณายังอยู่ในกรอบที่กำหนดไว้ 1 เดือนเช่นเคย โดยยึดหลักว่าการออกสลากฯเกมใหม่จะต้องเป็นสลากกินแบ่ง ที่ออกมาช่วยเสริมสลากฯใบ หรือลอตเตอรี่ และไม่ใช่เป็นการฟื้นหวยบนดิน 2 ตัว 3 ตัว โดยจะเป็นเกมหวยแบบไร้เลข ที่สามารถแข่งกับหวยใต้ดินได้
รายงานข่าวจากสำนักงานสลากฯ เปิดเผยว่า การเลื่อนประชุมเคาะการออกเกมหวยไร้เลขออกไป เนื่องจากไม่ต้องการให้กลายเป็นประเด็นทางการเมือง ถูกฝ่ายค้านนำไปอภิปรายโจมตีรัฐบาลในการแถลงนโยบายของรัฐบาลในวันที่ 25-25 ก.ค. 2562 ว่ามีการออกหวยไร้เลขเพื่อมอมเมาประชาชนให้ติดการพนัน
ด้านนายธนวรรธน์ พลวิชัย โฆษกคณะกรรมการสลากกินแบ่งรัฐบาล ประธานคณะทำงานศึกษาการออกผลิตภัณฑ์สลากรูปแบบใหม่ กล่าวว่า คณะทำงานได้ศึกษาการออกเกมสลากฯ ใหม่แล้ว และจะนำเสนอให้คณะกรรมการสลากฯ พิจารณาให้ความเห็นภายในเดือนก.ค.นี้ โดยผลการศึกษาจะมีการนำเสนอผลดีผลเสียของการทำสลากฯประเภทต่างๆ ที่มีอยู่ทั่วโลกให้พิจารณา ไม่ว่าจะเป็นสลากฯออนไลน์แบบตัวเลข แบบรูปภาพ สลากฯลอตโต รวมถึงสลากฯขูด จากนั้นคณะกรรมการสลากฯเป็นผู้ตัดสินใจเลือกว่าสลากฯไหนมีความเหมาะสมอีกครั้ง
"การศึกษาการออกแบบสลากฯรูปแบบใหม่ ได้มีการศึกษาอย่างละเอียดรอบคอบในทุกมิติ โดยคำนึงถึงผลประโยชน์ของประชาชนผู้ซื้อ ภาพรวมของประเทศ รวมถึงผลกระทบต่อผู้ขาย และภาคสังคม ที่สำคัญยังได้ดำเนินการให้อยู่ภายใต้กรอบกฎหมาย พ.ร.บ.สลากกินแบ่งรัฐบาล ด้วย และหากผ่านการพิจารณาแล้วจะต้องมีการจัดทำรายละเอียด และเปิดรับฟังความเห็นจากผู้เกี่ยวข้องต่อไป" นายธนวรรธน์ กล่าว